Kysak (okres Košice-okolie)

Kysak je obec na Slovensku v okrese Košice-okolie. Je významným železničným uzlom. 

 Dejiny 
Významnými rokmi v histórii obce sa stali rok 1870, keď bola spustená do prevádzky železničná trať Košice - Kysak - Prešov a rok 1872, keď došlo k dobudovaniu Košicko-bohumínskej železničnej magistrály, ktorá sa v Kysaku napojila na úsek Kysak - Košice. Z Kysaku sa stal významný železničný uzol. 

Búrlivé dni prežíval Kysak v dňoch a týždňoch po vzniku Česko-slovenska na konci októbra 1918. V Kysaku došlo ku živelnému prejavu odporu voči maďarskej vláde. Ľudia v eufórii vtrhli do miestnej školy a spálili maďarské učebnice a školský archív. 

V novembri 1918 sa z frontu začali vracať vojaci. Začiatkom novembra prišiel na stanicu v Kysaku vlak s vojakmi bez akéhokoľvek velenia. Vojaci v eufórii z konca vojny vyrabovali staničnú reštauráciu a z dediny vyhnali maďarských žandárov. Onedlho prišli Spišskej Novej Vsi maďarskí vojaci. Vystúpili ešte pred Kysakom a po krátkej prestrelke vojakov pochytali. Na Štedrý deň 1918 sa v Kysaku a blízkych Obišovciach objavilo Československé vojsko, ktoré miestni obyvatelia nadšene vítali.

Na konci mája 1919 vtrhli na Slovensko vojská maďarskej červenej armády. Dňa 11. júna 1919 sa v Kysaku a blízkom okolí strhla trojdňová bitka o Kysak. Československé jednotky z 30. pešieho pluku sa po počiatočnom úspechu museli pred presilou maďarských jednotiek stiahnuť späť ku Košickým Hámrom. POčas bitky o Kysak padlo desať československých vojakov a traja dôstojníci.   

Ďalších dramatických dní sa Kysak dočkal po Viedenskej arbitráži, Nová štátna hranica mala viesť za Kostoľanmi a Budimírom. Cez Kysak utekali z Košíc Česi a Slováci. Z Košíc sa do Obišoviec stiahol aj peší pluk.

Vojnové útrapy sa Kysaku nevyhli ani počas 2. svetovej vojny. V skorých ranných hodinách 1. septembra 1944 sa v Obišovciach objavili partizáni zo zväzku Čapájev podporovaní piatimi ľahkými tankami. Došlo k bitke s nemeckými vojakmi a pancierovým vlakom, ktorá sa preniesla aj do Kysaku na stanicu. Počas bitky padlo 14 slovenských vojakov a partizánov. Siedmi z nich sú pochovaní na starom cintoríne v Kysaku..

Kysak ako železničný uzol sa v decembri 1944 stal terčom bombardovania lietadlami Červenej armády. Zničená bola viac ako polovica obce, železničná stanica aj kostol. 

Tesne pred svojim ústupom zničili nemecké vojská veľkú časť stanice. Dňa 19. januára 1945 odišiel z Kysaku posledný nemecký transport zložený zo 16 vozňov, v ktorom Nemci odviezli najnevyhnutnejší inventár stanice. Po odchode transportu sa začalo so zničením stanice. Vypálená bola budova stanice, zničené boli rampy, vodáreň, poškodené boli koľaje, výhybky a návestidlá. Podmínované a vyhodené do povetria boli aj mosty v Obišovciach.  

 Polohopis 
 Vodné toky 
Cez obec preteká rieka Hornád, prameniaca pod Kráľovou hoľou. Rieka tečie prevažne východným smerom a až v Kysaku odbočuje na juh a všeobecne týmto smerom pokračuje až po štátnu hranicu. Pri Kysaku sa do Hornádu vlieva jeden z menších riečnych prítokov – nenápadná malá riečka Svinka.

 Kultúra a zaujímavosti  
 Pamiatky 
 Kysacký hrad, zvyšky zaniknutého stredovekého hradu nad obcou. Prvá písomná zmienka o ňom je z roku 1423. Zanikol pravdepodobne na prelome 15. a 16. storočia.

 Rímskokatolícky kostol sv. Kataríny Alexandrijskej, jednoloďová neskororománska stavba s pravouhle ukončeným presbytériom a predstavanou vežou z druhej polovice 13. storočia. Pôvodne bol bez veže, tá bola doplnená na začiatku 14. storočia. Z gotickej etapy sa vo svätyni zachovalo kamenné pastofórium, krstiteľnica a ranogotický portál do sakristie, s dverami zo 17. storočia. V roku 2013 boli objavené stredoveké nástenné maľby zobrazujúce postavy svätcov vo svätyni a na víťaznom oblúku. Na prelome 17. a 18. storočia bol pôvodný drevený strop nahradený krížovou klenbou. Zariadenie kostola pochádza z obdobia baroka. V rokoch 2016-2017 boli zreštaurované maľby v presbytériu kostola. Fasády kostola sú hladké, veža je ukončená ihlancovou helmicou. Vo veži sa nachádza najstarší datovateľný zvon na Slovensku z roku 1375.  

 Evanjelický kostol, jednoduchá jednoloďová stavba s pravouhlym ukončením presbytéria a predstavanou vežou. V interiéri sa nachádza neoklasicistický oltár s obrazom Krista s dvoma apoštolmi. Kostol má hladké fasády a polkruhovo ukončené okná. Priečelie je ukončené prelamovaným štítom. Veža má ihlancovú helmicu.  

 Organizácie a spolky 
 Poľovnícke združenie
Poľovníci sú organizovaní v Poľovníckom združení Uhrinč, ktoré vzniklo v roku 1992.

 Spevácky zbor Kysačanka
V obci pôsobí ženský spevácky zbor Kysačanka, ktorý zaznamenal už nejeden veľký úspech doma a v zahraničí.

 Pravidelné podujatia 
 Beh Hornádskou dolinou
 Kysacký pivný maraton
 Turist rally
 Volejbalové turnaje (od roku 2000)
 Tenisový turnaj

 Školstvo 
 Základná deväťročná škola 
 Materská škola

 Hospodárstvo 
Inžinierske stavby - Výrobňa prefabrikátov (PREFA), patriaca pod Inžinierske stavby sa zameriava na výrobu výrobkov priemyslu stavebných hmôt – betónové panely, prefabrikáty a konštrukcie a patrí k najvýznamnejším a najväčším podnikateľským subjektov v obci Kysak. Z hľadiska priemyselnej produkcie je to jediný výrobný podnik v obci.

 Doprava 
náhľad|Železničná stanica Kysak
V obci sa nachádza Železničná stanica Kysak, ktorá je železničným uzlom pre nasledujúce trate:
 (Bratislava) - Žilina - Košice
 Košice - Prešov - Muszyna

 Šport 
Obec Kysak funguje bohatým športovým životom. Vyše 30-ročnú tradíciu má Kysacký orientačný beh, trial a polmaratón. Počiatky orientačného behu sa v obci spájajú s menom Stanislav Franko, ktorý si pre tento šport získal mnoho mladých nadšencov. Od roku 1991 v obci funguje Telovýchovná jednota SOKOL Kysak, ktorá združuje okolo 90 členov a organizuje množstvo športových a spoločenských podujatí.

 Klub orientačného behu SOKOL Kysak
 Pre milovníkov tenisu sú k dispozícii moderné tenisové kurty.

 Partnerské mestá 
   Kysáč, Srbsko

 Osobnosti obce  
 Rodáci 
 Anton Urban (* 1934), futbalový hráč a tréner
 Stanislav Franko (* 1940 - 2002), slovenský orientačný bežec

 Referencie 

 Iné projekty 

 Externé odkazy 

 Apsida.sk- profil románskeho kostola


Kategória:Obce okresu Košice-okolie
Kategória:Obce vypálené počas druhej svetovej vojny na Slovensku